Den folkekjære artisten Øystein Sunde er utnevnt til Kommandør av Den Kongelige Norske St. Olavs Orden for fremragende innsats for norsk musikk og kulturliv.

Kunngjøringen om utnevnelsen kom fra Kongehuset torsdag ettermiddag.

Den munnrappe artisten kan se tilbake på en nesten 50 år lang svært produktiv karriere som vokalist, gitarist, komponist, tekstforfatter og revyartist. Blant den 71 år gamle artistens mest kjente sanger er blant annet slagerne «Kjekt å ha», «Bleieskiftarbeider» og «Du må’kke komme her og komme her».

Sunde har tidligere fått en rekke priser og æresutmerkelser gjennom sin karriere, blant annet ble han kåret til «Årets spellemann» både i 1989 og 1994.

71-åringen vil få overrakt den gjeve dekorasjonen, som helt sikkert blir «kjekk å ha», under et arrangement i Oslo Konserthus lørdag 8. september.

(©NTB)